เขียนย่อหน้าเกี่ยวกับ หลักการลงทุนให้พอร์ตเล็ก กลายเป็นพอร์ตใหญ่
สำหรับหลักการลงทุนให้พอร์ตเล็ก กลายเป็นพอร์ตใหญ่ มีอยู่ 5 ข้อ โดยข้อแรก จะต้องรู้ว่าจะลงทุนในทิศทางไหน ต้องลงทุนกับหุ้นเติบโตเร็ว เพื่อให้เห็นภาพของพอร์ตที่ใหญ่ขึ้นอย่างชัดเจน ข้อที่สอง คือ ควรโฟกัสไปที่สิ่งที่รู้จักดีที่สุด ข้อที่สาม ต้องมีการบริหารจัดการพอร์ตให้เหมาะสม เพื่อจะทำให้พอร์ตใหญ่ขึ้น ข้อที่สี่ คือ ต้องขยันในการหาหุ้นที่มีข่าวร้ายชั่วคราว เพื่อไม่ให้พลาดโอกาสที่ดี และข้อสุดท้าย คือ มีการซื้อหุ้นแบบมีนัยยะ ซื้อในปริมาณมากพอ เพื่อเกิดการเปลี่ยนสถานะพอร์ตได้

บทเรียนจากย่อหน้านี้

หลักการลงทุนให้พอร์ตเล็ก กลายเป็นพอร์ตใหญ่

ประการแรก “ต้องรู้ว่าคุณจะไปไหน”
การลงทุนโดยไม่รู้ว่าจะไปไหน เป็นการลงทุนแบบไร้ทิศทาง การลงทุนที่ดีควรเห็นภาพที่ “ชัดเจน” ว่าจะไปไหน แล้วจะไปด้วยอะไร ถ้าต้องการให้พอร์ตเราโตเร็ว ให้พอร์ตใหญ่ขึ้น ต้องไปกับหุ้นโตเร็ว หรือหุ้นที่กำไรของกิจการกำลังอยู่ในช่วง “ขาขึ้น” ถ้าชัดเจนว่าเราจะไปกับหุ้นที่จะกลายเป็นขาขึ้น ต้องทำการบ้านอย่างละเอียด ต้องใช้เวลาในการศึกษาและหาให้ได้ว่า… ทำไมกำไรของกิจการจึงจะกลับตัวเป็นขาขึ้น เพราะราคาหุ้นจะขึ้นตามกำไรที่เพิ่มขึ้นเสมอ

ประการที่สอง “ควร Focus ในสิ่งที่คุณรู้จักดีที่สุด”
การลงทุนในสิ่งที่ไม่รู้คือความเสี่ยงสูงสุด บางครั้งเห็นหุ้นหลายตัวปรับตัวขึ้นอย่างร้อนแรง ทำให้อยากเข้าไปซื้อเพื่อเก็งกำไร โดยบางทีไม่รู้เลยว่าหุ้นตัวนั้นทำกิจการอะไร เพียงแต่คิดว่า ซื้อแพงเพื่อไปขายแพงกว่า ทำแบบนี้นอกจากพอร์ตจะไม่โตขึ้นแล้วอาจกลับตรงกันข้ามคือหดลงก็เป็นไปได้ การลงทุนที่ดีควร Focus ในสิ่งที่รู้จักดีที่สุด หุ้นที่ไม่รู้แต่ราคากำลังขึ้น ก็ไม่ควรไล่ราคาซื้อ

ประการที่สาม “บริหารจัดการพอร์ตให้เหมาะสม”
หากอยากจะทำให้พอร์ตโตไวๆ นักลงทุนบางคนจะซื้อหุ้นเพียงตัว หรือสองตัว แถมอาจจะใช้มาร์จิ้นเพื่อปั้นพอร์ตให้โตเร็วๆ ซึ่งนั่นก็ไม่ได้ผิดอะไร แต่หากเกิดเหตุการณ์ไม่คาดฝันอาจเสียหายอย่างหนัก เสมือนขับรถแล้วเร่งความเร็วสูงสุด = เพิ่มโอกาสในการเกิดอุบัติเหตุโดยไม่จำเป็น แนวทางการจัดพอร์ตแบบมุ่งเน้น แต่ก็ไม่ได้เสี่ยงอันตรายมากก็คือ ควรมีหุ้นในพอร์ตอย่างน้อย 3 – 5 ตัว โดยแบ่งสัดส่วนให้เหมาะสมตามความเข้าใจในตัวกิจการของนักลงทุนแต่ละคน

ประการที่สี่ “ขยันหาหุ้นที่มีข่าวร้ายชั่วคราว”
ข่าวร้ายจะเป็นวิกฤตสำหรับคนที่กลัว แต่อาจกลายเป็นโอกาสสำหรับนักลงทุนที่มีความขยัน และสะสมความรู้ในหุ้นรายตัวอย่างสม่ำเสมอ แม้จะยังไม่ซื้อ แต่เวลามีเหตุการณ์ที่สบโอกาส จะทำให้สามารถซื้อหุ้นที่มีข่าวร้ายชั่วคราวได้โดยไม่พลาดโอกาสทอง การศึกษาหุ้นสะสมไว้ แม้จะยังไม่ได้ซื้อมันอย่างมีนัยยะ คือ การที่ทำให้ความรู้เรื่องหุ้นสะสมแบบ “ทบต้น” เมื่อความรู้ทบต้นแล้ว การต่อยอดความรู้ใหม่ๆ ก็จะเป็นเรื่องที่ง่ายขึ้น
เวลาหุ้นที่สนใจมีข่าวร้าย ก็ต้องวิเคราะห์ให้ออกว่าเป็นข่าวร้ายชั่วคราว หรือเป็นข่าวที่ทำให้พื้นฐานเปลี่ยน ถ้าเป็นอย่างแรก มันคือโอกาสในการลงทุน และจะเกิดขึ้นกับผู้ที่หมั่นศึกษาหุ้นตัวใหม่ๆ ที่สนใจ เวลาโอกาสมาถึงจริงๆ ก็สามารถคว้าได้ทันที

ประการสุดท้าย “จงซื้อหุ้นแบบมีนัยยะ”
การซื้อหุ้นกระจัดกระจายแบบเบี้ยหัวแตกนั้นแม้จะได้กำไรมากมายหลายร้อยเปอร์เซ็นต์ มันก็ไม่ทำให้เรารวยขึ้นมาได้ หรือเปลี่ยนชีวิตได้ โดยการซื้อแบบมีนัยยะ นั่นคือ ซื้อในปริมาณที่มากพอที่จะเปลี่ยนสถานะพอร์ตได้นั่นเอง
ความรู้ทางการเงิน,การวิเคราะห์ทางการเงิน & เศรษฐศาสตร์การเงิน